Lone Dybkjær (RV), 2009-04-21:
Også Det Radikale Venstre kan selvfølgelig støtte det her forslag, eftersom det er en del af en satspuljeaftale.
Jeg kan sådan set tilslutte mig det, som Socialdemokratiets ordfører, SF's ordfører og også Konservatives ordfører har sagt om her område, og jeg havde ikke forestillet mig, at vi skulle ind i en lang diskussion i dag, det er jo ikke helt sædvanligt.
Om man måske skal tage en diskussion med det ene parti, der ikke er part i satspuljeforliget, er så en anden snak.
Jeg synes, det er meget vigtigt, at vi erkender, at det her blot er et første skridt på vejen.
Det er jo selvfølgelig langtfra tilfredsstillende, at det her finansieres over satspuljen, men det var så den måde, vi kunne få gang i tingene på på nuværende tidspunkt.
Men det kan jo i hvert fald ikke være noget, der rækker langt ud i fremtiden.
Derfor må det jo også være de ansvarlige partier, der kommer til at stå for finansloven, når satspuljen udløber, og som overtager og sikrer, at det her kommer med.
Det gælder, uanset hvilke partier der så til den tid måtte stå bag finansloven.
Og nu er vi jo i den heldige situation, at der i den her uge er regionsgeneralforsamling, og derfor kan der jo blive lejlighed til at diskutere de her ting og også gøre opmærksom på nødvendigheden af, at der sker en øget indsats på det her område.
Det har været ventet længe, men nu er det kommet på dagsordenen, og nu er det vigtigt for os også at fastholde det på dagsordenen - også af hensyn til den nødvendige rekruttering.
Men jeg skal altså ikke gå ind på alt det, som S og SF allerede har været fremme med, men støtte det, de to ordførere sagde.
Jeg tror, det er nødvendigt, at vi på en eller en måde får en samlet plan for det her område, fordi der er så mange forskellige aktører.
Det gør, at det kan være svært at holde sammen på, og derfor tror jeg, vi skal prøve at finde ud af at få udarbejdet en eller anden form for handlingsplan for de kommende år, sådan at man også på området kan se nogle retningslinjer her fra Folketingets side, om man så må sige.
Psykiatrien drejer sig jo om holdninger og handlinger, og i virkeligheden kan man jo ikke sige det om alle sygdomstilfælde, for der har man ikke nødvendigvis en eller anden holdning.
Man har jo ikke en holdning til en dårlig blindtarm eller et brækket ben, eller hvad ved jeg, men man har sandelig haft mange holdninger til de psykiatriske patienter igennem årene.
Og der synes jeg det er godt, at der er kommet det skred i diskussionen, som gør, at man nu betragter folk inden for den her kategori som almindeligt syge og ikke hæfter nogle andre særlige betegnelser på dem.
Det, vi jo skal gøre op med os selv, er, at det er et kæmpe område, vi er inde på her.
Man regner jo med, at stort set 10 pct. af den danske befolkning på en eller anden måde har et eller andet vedrørende det psykiatriske, som gør, at de skal igennem en større eller mindre behandling.
Det vil jo altså også sige, at det er noget, der berører utrolig mange mennesker i det her land - op mod en tredjedel, påstår man.
Jeg har ikke de præcise tal, men det er sådan de tal, jeg har hørt, om, hvor mange der faktisk er berørt.
Det er den ene side.
Den anden side er, at det drejer sig om handling.
Jeg bryder mig ikke om, at politik altid skal handle om penge; det synes jeg er kedeligt.
Der skal være tilstrækkelige midler til, at man kan sætte de nødvendige behandlinger i gang.
Med dette skal jeg bare støtte forslaget og sige, at vi jo selvfølgelig også vil kigge på de høringssvar, der er kommet, og se, om der er noget, vi særligt skal tage os af, og som jeg derfor håber vi kan blive enige om blandt satspuljeforligspartierne.